stanford-oval/wikipedia huggingface dataset:
งบประมาณแผ่นดินของไทย พ.ศ. 2563

| พระราชบัญญัติงบประมาณรายจ่ายประจำปีงบประมาณ พ> ศ. 2563 |
| --- | --- |

วันที่เสนอ: 17 ตุลาคม 2562
เสนอโดย: คณะรัฐมนตรีไทย คณะที่ 62
เสนอต่อ: รัฐสภาไทย
วันที่ผ่าน: 26 กุมภาพันธ์ 2563
รัฐสภา: สภาผู้แทนราษฎรไทย ชุดที่ 25
พรรค: พรรคพลังประชารัฐ
รัฐมนตรีฯ คลัง: อุตตม สาวนายน
รายรับทั้งหมด: 2,731,000 ล้านบาท (กำหนด)
รายจ่ายทั้งหมด: 3,200,000 ล้านบาท (กำหนด)
การชำระหนี้: 62,709 ล้านบาท (กำหนด)
การขาดดุล: 469,000 ล้านบาท (กำหนด)
เว็บไซต์: สำนักงบประมาณ
‹ 25622564 ›
งบประมาณแผ่นดินของไทยสำหรับปีงบประมาณ 2563 ซึ่งกินเวลาตั้งแต่วันที่ 1 ตุลาคม พ.ศ. 2562 ถึง 30 กันยายน พ.ศ. 2563 เป็นงบประมาณแผ่นดินแรกที่คณะรัฐมนตรีไทย คณะที่ 62 (ประยุทธ์ 2) เสนอต่อสภาผู้แทนราษฎรไทย ชุดที่ 25 โดยเข้าสู่การพิจารณาของสภาฯ ในวาระแรกในวันที่ 17 ตุลาคม พ.ศ. 2562
คณะรัฐมนตรีเสนองบประมาณเป็นวงเงิน 3.2 ล้านล้านบาท เพิ่มขึ้นจากปีที่แล้ว 2 แสนล้านบาท ขาดดุล 4.69 แสนล้านบาท
ที่มา

ตั้งแต่วันที่ 1 ตุลาคม พ.ศ. 2562 ซึ่งเป็นวันแรกของปีงบประมาณ 2563 รัฐบาลยังไม่ผ่านกฎหมายรายจ่ายประจำปี ทำให้ต้องใช้งบประมาณจากปีงบประมาณที่แล้วไปพลางก่อน ซึ่งมีเฉพาะงบประจำเท่านั้น ด้านไพศาล พืชมงคล อดีตกรรมการผู้ช่วยรองนายกรัฐมนตรี โพสต์ในเฟซบุ๊กส่วนตัวกล่าวโทษว่าสำนักงบประมาณเสนอคณะรัฐมนตรีล่าช้า
วันที่ 7 ตุลาคม พ.ศ. 2562 สำนักงบประมาณเสนอร่างพระราชบัญญัติงบประมาณประจำปีงบประมาณ 2563 ให้คณะรัฐมนตรี
สำหรับหน่วยรับงบประมาณที่ได้รับงบประมาณมากที่สุด 5 อันดับแรก ได้แก่ งบกลาง (518,770 ล้านบาท), กระทรวงศึกษาธิการ (368,660 ล้านบาท), กระทรวงมหาดไทย (353,007 ล้านบาท), กระทรวงการคลัง (249,006 ล้านบาท) และกระทรวงกลาโหม (233,353 ล้าบาท) โดยกระทรวงที่ของบประมาณเพิ่มจากปีที่แล้วสูงสุด 5 อันดับ ได้แก่ กระทรวงมหาดไทย (25,264 ล้านบาท), กระทรวงแรงงาน (8,284 ล้านบาท), กระทรวงการพัฒนาสังคมและความมั่นคงของมนุษย์ (7,938 ล้านบาท), กระทรวงการคลัง (6,727 ล้านบาท) และกระทรวงกลาโหม (6,226 ล้านบาท)
กระบวนการรัฐสภา

วันที่ 20 ตุลาคม พ.ศ. 2562 ร่างพระราชบัญญัติงบประมาณรายจ่ายประจำปีงบประมาณ พ.ศ. 2563 ผ่านวาระแรกด้วยคะแนนเสียง 251 ต่อ 0 โดยฝ่ายค้านงดออกเสียง 234 เสียง ทั้งนี้ พบว่ามีสมาชิกสภาผู้แทนราษฎร พรรคอนาคตใหม่จากจังหวัดชลบุรีคนหนึ่งออกเสียงเข้ากับฝ่ายรัฐบาลโดยขัดผู้คุมเสียงในสภา
ในวันเดียวกันมีการตั้งคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2563 สภาผู้แทนราษฎร โดยเลือกอุตตม สาวนายน รัฐมนตรีว่าการกระทรวงการคลัง เป็นประธาน และมีชื่อธนาธร จึงรุ่งเรืองกิจ สมาชิกสภาผู้แทนราษฎรแบบบัญชีรายชื่อ พรรคอนาคตใหม่ ที่อยู่ระหว่างถูกศาลรัฐธรรมนูญวินิจฉัยให้ยุติการทำหน้าที่สมาชิกสภาผู้แทนราษฎร ในสัดส่วนคณะกรรมาธิการฯ คนนอก ด้านชวน หลีกภัย ประธานสภาผู้แทนราษฎร ให้ความเห็นว่า หากคุณสมบัติไม่ครบน่าจะมีการยืนเรื่องถึงตนแล้ว และบทบาทผู้แทนราษฎรกับกรรมาธิการวิสามัญฯ เป็นคนละเรื่องกัน ทั้งนี้ ธนาธรจะไม่มีสิทธิ์ลงมติ
ตามกำหนดการ คณะกรรมาธิการวิสามัญฯ จะพิจารณาร่างพระราชบัญญัติระหว่างวันที่ 21 ตุลาคม พ.ศ. 2562 ถึง 3 มกราคม พ.ศ. 2563 ก่อนจะมีการพิจารณาวาระ 2 และ 3 ในสภาผู้แทนราษฎรในวันที่ 8 – 9 มกราคม พ.ศ. 2563 แต่ปรากฏว่าการพิจารณาวาระ 2 และ 3 ในสภาผู้แทนราษฎรได้ใช้เวลาถึง 4 วัน โดยไปสิ้นสุดในวันที่ 11 มกราคม พ.ศ. 2563 รวมถึงหลังจากลงมติแล้ว มีการแถลงจากสมาชิกพรรคต่าง ๆ รวมถึงมีการเปิดเผยคลิปจากสื่อมวลชนว่า พบการเสียบบัตรลงคะแนนแทนกัน หรือมีพฤติกรรมที่เข้าข่ายดังกล่าวในการพิจารณาร่างพระราชบัญญัติฉบับนี้จำนวน 8 คน คือ ฉลอง เทอดวีระพงศ์, นาที รัชกิจประการ, สมบูรณ์ ซารัมย์, ภูมิศิษฏ์ คงมี จากพรรคภูมิใจไทย, ถาวร เสนเนียม จากพรรคประชาธิปัตย์, ภริม พูลเจริญ, ทวิรัฐ รัตนเศรษฐ จากพรรคพลังประชารัฐ และโกวิทย์ พวงงาม จากพรรคพลังท้องถิ่นไท ซึ่งเท่ากับว่ากระบวนการตรากฎหมายขัดรัฐธรรมนูญ ทำให้ ส.ส. ทั้งฝ่ายรัฐบาลและฝ่ายค้านรวมจำนวน 193 คน แบ่งเป็นฝ่ายรัฐบาล 109 คน และฝ่ายค้านอีก 84 คน ลงชื่อยื่นญัตติต่อประธานรัฐสภา ชวน หลีกภัย เพื่อขอให้ศาลรัฐธรรมนูญวินิจฉัยกระบวนการตรากฎหมายและสถานภาพของร่างพระราชบัญญัติฉบับนี้ตามบทบัญญัติของรัฐธรรมนูญมาตรา 148 ซึ่งชวนได้รับเรื่องและยื่นไปยังศาลรัฐธรรมนูญ ศาลรัฐธรรมนูญรับคำร้องและได้ให้รวมทั้ง 2 เรื่องเข้าด้วยกันเมื่อวันที่ 29 มกราคม และมีการตัดสินเมื่อวันที่ 7 กุมภาพันธ์ โดยมีมติเสียงข้างมาก 5:4 เสียง ให้สภาผู้แทนราษฎรพิจารณาร่างพระราชบัญญัติฉบับนี้ในวาระที่ 2 และ 3 ใหม่ทั้งหมด แล้วส่งให้วุฒิสภาพิจารณาต่อทันที โดยสภาผู้แทนราษฎรได้เรียกประชุมเป็นพิเศษในวันที่ 13 กุมภาพันธ์ โดยที่ ส.ส. ฝ่ายค้านจะมาลงชื่อเป็นองค์ประชุม แต่หลังจากนั้นจะไม่เข้าร่วม และไม่มีการทิ้งบัตรไว้ในเครื่องลงคะแนน และร่างพระราชบัญญัติงบประมาณรายจ่ายประจำปีงบประมาณ พ.ศ. 2563 ผ่านวาระที่ 3 ด้วยคะแนน 257 ต่อ 1 งดออกเสียง 3 เสียงจากองค์ประชุมในสภาทั้งหมด 261 คน
จากนั้นวุฒิสภาได้รับร่างพระราชบัญญัติงบประมาณรายจ่ายประจำปีงบประมาณ พ.ศ. 2563 มาพิจารณาต่อทันทีในวันที่ 14 กุมภาพันธ์ ผลปรากฏว่ามีมติเห็นชอบ 215 ต่อ 0 เสียง และงดออกเสียง 6 เสียง และในวันที่ 26 กุมภาพันธ์ พ.ศ. 2563 ราชกิจจานุเบกษาก็ได้เผยแพร่พระราชบัญญัติงบประมาณรายจ่ายประจำปีงบประมาณ พ.ศ. 2563 โดยให้มีผลบังคับใช้ย้อนหลังไปตั้งแต่วันที่ 1 ตุลาคม พ.ศ. 2562
งบประมาณ

| หน่วยงาน | งบประมาณ (ล้านบาท) |
| --- | --- |
งบประมาณกลาง: 518,771
หน่วยรับงบประมาณ: 1,134,650
สำนักนายกรัฐมนตรี: 29,863
กระทรวงกลาโหม: 124,400
กระทรวงการคลัง: 13,904
กระทรวงการต่างประเทศ: 4,940
กระทรวงการท่องเที่ยวและกีฬา: 3,385
กระทรวงการพัฒนาสังคมและความมั่นคงของมนุษย์: 17,795
กระทรวงการอุดมศึกษา วิทยาศาสตร์ วิจัยและนวัตกรรม: 47,890
กระทรวงเกษตรและสหกรณ์: 31,644
กระทรวงคมนาคม: 54,211
กระทรวงดิจิทัลเพื่อเศรษฐกิจและสังคม: 4,481
กระทรวงทรัพยากรธรรมชาติและสิ่งแวดล้อม: 12,472
กระทรวงพลังงาน: 1,313
กระทรวงพาณิชย์: 4,227
กระทรวงมหาดไทย: 288,459
กระทรวงยุติธรรม: 13,866
กระทรวงแรงงาน: 67,736
กระทรวงวัฒนธรรม: 4,814
กระทรวงศึกษาธิการ: 132,834
กระทรวงสาธารณสุข: 26,731
กระทรวงอุตสาหกรรม: 2,108
ส่วนราชการอื่น ๆ: 46,243
จังหวัดและกลุ่มจังหวัด: 23,597
รัฐวิสาหกิจ: 88,165
หน่วยงานของรัฐสภา: 5,032
หน่วยงานของศาล: 7,080
องค์กรอิสระและองค์กรอัยการ: 4,738
องค์กรปกครองส่วนท้องถิ่น: 54,113
หน่วยงานอื่นของรัฐ: 305
สภากาชาดไทย: 10,619
ส่วนราชการในพระองค์: 7,685
แผนงานบูรณาการ (ตั้งเป็นของหน่วยรับงบประมาณ): 230,059
แผนงานบูรณาการขับเคลื่อนการแก้ไขปัญหาจังหวัดชายแดนภาคใต้: 10,642
แผนงานบูรณาการเขตพัฒนาพิเศษภาคตะวันออก: 16,037
แผนงานบูรณาการจัดการมลพิษและสิ่งแวดล้อม: 406
แผนงานบูรณาการต่อต้านการทุจริตและประพฤติมิชอบ: 957
แผนงานบูรณาการเตรียมความพร้อมเพื่อรองรับสังคมสูงวัย: 864
แผนงานบูรณาการบริหารจัดการทรัพยากรน้ำ: 58,796
แผนงานบูรณาการป้องกัน ปราบปราม และบำบัดรักษาผู้ติดยาเสพติด: 5,300
แผนงานบูรณาการพัฒนาคุณภาพการศึกษาและการเรียนรู้: 1,305
แผนงานบูรณาการพัฒนาด้านคมนาคมและระบบโลจิสติกส์: 95,375
แผนงานบูรณาการพัฒนาผู้ประกอบการและวิสาหกิจขนาดกลางและขนาดย่อมสู่สากล: 1,738
แผนงานบูรณาการพัฒนาพื้นที่เขตเศรษฐกิจพิเศษ: 6,921
แผนงานบูรณาการพัฒนาพื้นที่ระดับภาค: 20,305
แผนงานบูรณาการพัฒนาและส่งเสริมเศรษฐกิจฐานราก: 3,018
แผนงานบูรณาการพัฒนาอุตสาหกรรมและบริการแห่งอนาคต: 1,173
แผนงานบูรณาการสร้างรายได้จากการท่องเที่ยว: 7,222
บุคลากรภาครัฐ (ตั้งเป็นของหน่วยรับงบประมาณ): 777,550
กองทุนหมุนเวียน (ตั้งเป็นของหน่วยรับงบประมาณ): 204,174
แผนงานบริหารจัดการหนี้ภาครัฐ: 272,127
ชดใช้เงินคงคลัง: 62,709
รวม: 3,200,000
ตำบลธาตุ

ตำบลธาตุ อาจหมายถึง
ตำบลธาตุ อำเภอเชียงคาน จังหวัดเลย
ตำบลธาตุ อำเภอวังหิน จังหวัดศรีสะเกษ
ตำบลธาตุ อำเภอวานรนิวาส จังหวัดสกลนคร
ตำบลธาตุ อำเภอรัตนบุรี จังหวัดสุรินทร์
ตำบลธาตุ อำเภอวารินชำราบ จังหวัดอุบลราชธานี
Muscle spindle

| Muscle spindle |
| --- | --- |
muscle spindle ของสัตว์เลี้ยงลูกด้วยนม แสดงกล้ามเนื้อ (ซ้าย) เส้นใยประสาทที่เชื่อมกับไขสันหลัง (กลาง) และผังแสดงรายละเอียด (ขวา) muscle spindle เป็นตัวรับรู้การยืดกล้ามเนื้อที่มีเส้นประสาทสั่งการเป็นของตนเอง ประกอบด้วยเส้นใยกล้ามเนื้อคือ intrafusal muscle fiber หลายเส้น ปลายรับความรู้สึกของเส้นใยประสาทนำเข้าปฐมภูมิ (กลุ่ม 1a) และทุติยภูมิ (กลุ่ม 2) จะพันส่วนกลางที่หดเกร็งไม่ได้ของ intrafusal muscle fiber เซลล์ประสาทสั่งการแกมมาเป็นตัวกระตุ้นให้เส้นใยกล้ามเนื้อ intrafusal muscle fiber ทำงานซึ่งเปลี่ยนอัตราการส่งกระแสประสาทและความไวการรับรู้ความยืดของเส้นใยประสาทรับความรู้สึก
รายละเอียด
ส่วนหนึ่งของ: กล้ามเนื้อ
ระบบ: กล้ามเนื้อและกระดูก
ตัวระบุ
ภาษาละติน: fusus neuromuscularis
MeSH: D009470
TH: H3.11.06.0.00018
FMA: 83607
อภิธานศัพท์กายวิภาคศาสตร์[แก้ไขบนวิกิสนเทศ]
muscle spindle ซึ่งแปลว่า กระสวยกล้ามเนื้อ เป็นปลายประสาทรับการยืด (stretch receptor) หุ้มแคปซูลรูปกระสวยตรงกลางของกล้ามเนื้อ มีหน้าที่ตรวจจับความยาวและความเปลี่ยนแปลงความยาวของกล้ามเนื้อ
แล้วส่งข้อมูลไปยังระบบประสาทกลางผ่านเส้นใยประสาทนำเข้า (afferent nerve fiber)
สมองจะแปลผลข้อมูลโดยเป็นส่วนของการรับรู้อากัปกิริยา (proprioception) เพื่อให้รู้ตำแหน่งต่าง ๆ ของร่างกายโดยเปรียบเทียบ
การตอบสนองของกระสวยกล้ามเนื้อต่อความเปลี่ยนแปลงความยาวทำให้ระบบประสาทกลางสามารถควบคุมความตึงของกล้ามเนื้อ (tone) รักษาท่าทาง ประสานการเคลื่อนไหว และควบคุมรีเฟล็กซ์ต่าง ๆ เช่น ก่อรีเฟล็กซ์คือ stretch reflex เพื่อขัดขวางการยืดกล้ามเนื้อ หรือก่อรีเฟล็กซ์ที่ทำให้สามารถรักษาดุลของร่างกายไว้ได้
กระสวยกล้ามเนื้อมีองค์ประกอบของทั้งประสาทรับความรู้สึกและประสาทสั่งการ และพบในกล้ามเนื้อโครงร่างเกือบทั้งหมดโดยยกเว้นไม่กี่มัดเท่านั้น
กระสวยกล้ามเนื้อแต่ละตัวมีองค์ประกอบหลัก ๆ 3 อย่าง คือ
กลุ่มเส้นใยกล้ามเนื้อในกระสวย (intrafusal muscle fiber) ที่ตรงกลางไม่สามารถหดเกร็งได้ แต่หดเกร็งได้ที่ข้างทั้งสอง
กลุ่มเส้นใยประสาทรับความรู้สึกสองชนิด คือ กลุ่ม 1a ซึ่งหมุนเป็นขดรอบเส้นใยกล้ามเนื้อภายในกระสวย และกลุ่ม 2 ทั้งสองชนิดดำเนินมาจากระบบประสาทกลางมายุติที่ตรงกลางเส้นใยกล้ามเนื้อซึ่งหดเกร็งไม่ได้ ทั้งสองชนิดส่งข้อมูลความยาวกล้ามเนื้อไปยังระบบประสาทกลาง
กลุ่มเส้นใยประสาทสั่งการ ซึ่งดำเนินมาจากระบบประสาทกลางมายุติที่ข้างทั้งสองซึ่งหดเกร็งได้ของเส้นใยกล้ามเนื้อ โดยหดเกร็งตอบสนองต่อกระแสประสาทจากเซลล์ประสาทสั่งการแกมมาเพื่อปรับความไวการรับรู้ความยาวของกล้ามเนื้อ
พบใน

กล้ามเนื้อมีกระสวยกล้ามเนื้อหนาแน่นต่าง ๆ กัน กล้ามเนื้อที่เคลื่อนไหวอย่างไม่ละเอียดจะมีค่อนข้างน้อย ที่ต้องเคลื่อนไหวอย่างละเอียด เช่น กล้ามเนื้อตา กล้ามเนื้อมือ (100 ตัวต่อกล้ามเนื้อ 1 กรัม) และกล้ามเนื้อคอ จะมีค่อนข้างมาก ซึ่งแสดงความสำคัญของการสอดส่องตาดู การใช้มือจัดการสิ่งของ และการวางตำแหน่งศีรษะได้อย่างแม่นยำ และเข้ากับหลักทั่วไปว่า องค์ประกอบเพื่อรับความรู้สึก-เคลื่อนไหวจะมีค่อนข้างมากเมื่อเกี่ยวกับมือ ศีรษะ การพูด และอวัยวะอื่น ๆ ที่ต้องทำงานสำคัญหรือยาก กล้ามเนื้อบางอย่างเช่น ในหูชั้นกลาง ไม่มีกระสวยกล้ามเนื้อเลยเพราะร่างกายไม่ต้องใช้ข้อมูลนั้น
โครงสร้าง

กระสวยกล้ามเนื้ออยู่ตรงกลางกล้ามเนื้อในระหว่างเส้นใยกล้ามเนื้อปกติ
เส้นใยพิเศษที่เป็นองค์ประกอบของกระสวยเรียกว่า intrafusal muscle fiber (แปลว่าเส้นใยกล้ามเนื้อในกระสวยเพราะอยู่ในกระสวย) เพื่อแยกจากเส้นใยกล้ามเนื้อที่เป็นองค์ประกอบหลักของกล้ามเนื้อเองซึ่งเรียกว่า extrafusal muscle fiber (เส้นใยกล้ามเนื้อนอกกระสวยเพราะอยู่นอกกระสวย)
กระสวยมีแคปซูลเป็นเนื้อเยื่อเกี่ยวพันที่ประกอบด้วยเซลล์สร้างเส้นใย (fibroblast) แบน ๆ และคอลลาเจนเป็นปลอกนอก
มีปลอกในบาง ๆ เป็นหลอดหุ้มเส้นใยกล้ามเนื้อในกระสวยแต่ละเส้น
ช่องในระหว่างปลอกนอกกับปลอกในมีน้ำคล้ายวุ้นที่มีพอลิแซ็กคาไรด์คือไกลโคสะมิโนไกลแคนมาก
กระสวยวิ่งขนานกับ extrafusal muscle fiber
มีขนาดต่าง ๆ ระหว่าง 0.5-5 มม.
โครงสร้าง > องค์ประกอบ

กระสวยกล้ามเนื้อประกอบด้วยเส้นใยกล้ามเนื้อในกระสวย (intrafusal muscle fiber) ปกติ 5-14 เส้นโดยแบ่งเป็น 3 หมวดคือ dynamic nuclear bag fiber (bag1 fiber), static nuclear bag fiber (bag2 fiber) และ nuclear chain fiber
ตามแบบอย่างจะมี bag fiber 2-3 เส้นและมี chain fiber จำนวนต่าง ๆ โดยปกติประมาณ 5 เส้น
bag fiber มีกลุ่มนิวเคลียสจุกอยู่ตรงกลางจึงมีลักษณะเป็นถุง (bag) ส่วน chain fiber มีนิวเคลียสต่อกันเป็นแกนเดียวคล้ายโซ่ (chain)
เส้นใยประสาทรับความรู้สึกปฐมภูมิกลุ่ม 1a (type Ia sensory fiber) เส้นเดียวซึ่งมีเส้นผ่าศูนย์กลางใหญ่ 
(12-20 ไมโครเมตร)
และส่งกระแสประสาทแบบปรับตัวอย่างรวดเร็ว (rapidly adapting)
จะหมุนเป็นขด (annulospiral) รอบเส้นใยกล้ามเนื้อในกระสวยทุกเส้นโดยยุติอยู่ที่ใกล้ ๆ ตรงกลางของใยกล้ามเนื้อ
ส่วนเส้นใยประสาทรับความรู้สึกทุติยภูมิกลุ่ม 2 (type II sensory fiber) ซึ่งมีเส้นผ่าศูนย์กลางปานกลาง 
(6-12 ไมโครเมตร)
ส่งกระแสประสาทแบบต่อเนื่องโดยปรับตัวช้า (slowly adapting) และมีจำนวนต่าง ๆ (จนถึง 8 เส้น) 
จะไปยุติต่อจากส่วนกลางของ static nuclear bag fiber และ nuclear chain fiber
โดยเชื่อมต่อคล้ายช่อดอกไม้ (flower spray) หรือพันเป็นวง (anular)
เส้นใยประสาทเหล่านี้เชื่อมกับใยกล้ามเนื้อส่วนกลางที่ไม่สามารถหดเกร็งได้ และรับรู้การยืดกล้ามเนื้ออาศัยช่องไอออนที่เปิดปิดด้วยแรงกลแล้วส่งข้อมูลไปยังระบบประสาทกลาง
เส้นใยประสาทสั่งการของกระสวยมีปลอกไมอีลิน มีเส้นผ่าศูนย์กลางขนาดเล็ก (3-6 ไมโครเมตร)
มีไซแนปส์กับเส้นใยกล้ามเนื้อในกระสวยส่วนสุดทั้งสองข้างที่หดเกร็งได้ มาจากเซลล์ประสาทสั่งการแกมมาซึ่งกระตุ้นเส้นใยกล้ามเนื้อในกระสวย 
เป็นระบบครั้งที่บ่อยเรียกว่า fusimotor system
(และเรียกประสาทสั่งการว่า fusimotor neuron)
นี้เทียบกับเส้นใยประสาทสั่งการซึ่งมีเส้นผ่าศูนย์กลางขนาดใหญ่จากเซลล์ประสาทสั่งการอัลฟาที่ส่งไปยังเส้นใยกล้ามเนื้อนอกกระสวย
เซลล์ประสาทสั่งการแกมมาส่งแอกซอนไปยังเส้นใยกล้ามเนื้อในกระสวยเท่านั้น 
โดยเป็นเส้นใยประสาทนำออก 30% ที่ส่งไปยังกล้ามเนื้อ
อนึ่ง เซลล์ประสาทสั่งการอัลฟาบางส่วนมีเส้นใยประสาทที่ส่งไปยังเส้นใยกล้ามเนื้อนอกกระสวยที่หดเกร็งได้ช้า (slow twitch muscle fiber) ด้วย มีสาขาส่งไปยังเส้นใยกล้ามเนื้อในกระสวยด้วย รวม ๆ เรียกว่า แอกซอนบีตา (beta axon) ซึ่งพบทั้งในแมวและในมนุษย์ แต่ก็ยังไม่ได้กำหนดจำนวนและอัตราส่วนในกล้ามเนื้อโดยมาก
การกระตุ้นใยประสาทสั่งการไม่ว่าจะเป็นแบบแกมมาหรือบีตาทำให้เส้นใยกล้ามเนื้อในกระสวยหดตัวและทำให้เส้นใยประสาทรับความรู้สึกส่งกระแสประสาท
เซลล์ประสาท fusimotor neuron จัดเป็นแบบสถิต (static) หรือพลวัต (dynamic) ตามเส้นใยกล้ามเนื้อที่มันส่งเส้นใยปะรสาทไปถึง และตามผลของมันต่อการตอบสนองของเซลล์ประสาทรับความรู้สึกแบบ 1a และ 2 ที่ส่งใยประสาทไปยังส่วนกลางที่ไม่หดเกร็งของกระสวย
แอกซอนของเซลล์แบบสถิตส่งไปยัง nuclear chain fiber และ static nuclear bag2 fiber
แอกซอนของเซลล์แบบพลวัตส่งไปยัง dynamic nuclear bag1 fiber
โครงสร้าง > วิถีประสาทในระบบประสาทส่วนกลาง

เส้นประสาทรับความรู้สึกเกี่ยวกับอากัปกิริยา ส่งผ่าน dorsal root เข้าไปในไขสันหลัง โดยแยกส่งขึ้นลงและส่งสาขาไปยังปล้องไขสันหลังระดับต่าง ๆ สาขาบางส่วนไปไซแนปส์กับเซลล์ประสาทที่ dorsal horn ของไขสันหลังและบางส่วนที่ ventral horn ซึ่งเป็นที่อยู่ของเซลล์ประสาทสั่งการอัลฟา สาขาเหล่านี้อำนวยการตอบสนองต่าง ๆ รวมทั้งรีเฟล็กซ์เข่า ส่วนวิถีประสาทที่ส่งขึ้นไปยังสมองแม้จะมีบางส่วนที่คล้ายกับวิถีประสาทส่งความรู้สึกทางผิวหนัง แต่ก็ต่างกันเพราะวิถีประสาทการรับรู้อากัปกิริยาต้องส่งข้อมูลไปยังสมองน้อยด้วย ซึ่งเป็นตัวควบคุมเวลาและลำดับการหดเกร็งของกล้ามเนื้อเมื่อเคลื่อนไหวร่างกายใต้อำนาจจิตใจ ข้อมูลอากัปกิริยาส่งไปยังสมองผ่านวิถีประสาทดังต่อไปนี้
วิถีประสาท Dorsal spinocerebellar tract - ส่งข้อมูลอากัปกิริยาจากร่างกายส่วนล่างเริ่มลงไปตั้งแต่เส้นประสาทไขสันหลังระดับ T1 เพื่อส่งไปยังสมองน้อยเป็นต้น
วิถีประสาท Dorsal column-medial lemniscus pathway - ส่งข้อมูลอากัปกิริยาจากร่างกายส่วนบนรวมศีรษะครึ่งหลัง ผ่านไขสันหลังไปยังทาลามัส แล้วส่งต่อไปยังคอร์เทกซ์รับความรู้สึกทางกาย
ตามเส้นประสาทไทรเจมินัล - ส่งข้อมูลอากัปกิริยาจากใบหน้าไปยังก้านสมองและคอร์เทกซ์รับความรู้สึกทางกาย
ข้อมูลเพิ่มเติม: วิถีประสาทของการรับรู้อากัปกิริยา และ ตัวรับแรงกล § วิถีประสาท
หน้าที่และการทำงาน

เพราะกระสวยกล้ามเนื้อต่อขนานกับเส้นใยกล้ามเนื้อนอกกระสวยซึ่งเป็นองค์ประกอบหลักของกล้ามเนื้อและเป็นส่วนที่หดเกร็งกล้ามเนื้อจริง ๆ เมื่อกล้ามเนื้อยืดออก กระสวยกล้ามเนื้อ/เส้นใยกล้ามเนื้อในกระสวยก็พลอยยืดออกด้วย ทำให้ปลายใยประสาทรับความรู้สึกของกระสวยผิดรูป แล้วเพิ่มส่งกระแสประสาทเกี่ยวกับความยาวกล้ามเนื้อและอัตราการเปลี่ยนแปลงไปยังระบบประสาทกลาง เมื่อกล้ามเนื้อหดเกร็ง กระแสประสาทที่ส่งก็จะลดลง
กระแสประสาทส่งเป็นสองรูปแบบ แบบที่หนึ่งคือกระแสประสาทแบบส่งเรื่อย ๆ (tonic) ที่เส้นใยประสาทรับความรู้สึกทั้งแบบ 1a และ 2 ส่ง เป็นการส่งข้อมูลความยาว (สถิต) ของกล้ามเนื้อ แบบที่สองเป็นการเพิ่มส่งกระแสประสาทอย่างรวดเร็วในช่วงที่ความยาวกล้ามเนื้อกำลังเปลี่ยนแปลง เป็นข้อมูลเกี่ยวกับอัตราความเปลี่ยนแปลงความยาว (พลวัต) ของกล้ามเนื้อที่เส้นใยประสาทรับความรู้สึกแบบ 1a ส่ง เส้นใยประสาทนี้ไวต่อความเปลี่ยนแปลงความยาวเล็ก ๆ น้อย ๆ มาก ทำให้ระบบประสาทสามารถใช้ข้อมูลเพื่อปรับการหดเกร็งของกล้ามเนื้อต่าง ๆ ได้เร็ว สรุปก็คือ กระแสประสาทที่ส่งจึงแบ่งเป็น 2 ระยะ คือ ระยะพลวัต (dynamic) ที่ความยาวกล้ามเนื้อกำลังเปลี่ยนแปลง และระยะสถิต (static, steady-state) ที่กล้ามเนื้อได้ยืดหรือหดไปยุติที่ความยาวใหม่แล้ว
กระแสประสาทที่ได้จากเซลล์ประสาทสั่งการแกมมาจะทำให้เส้นใยกล้ามเนื้อส่วนสุดทั้งสองข้างของกระสวยหดเกร็งและแข็งขึ้น เป็นการยืดส่วนตรงกลางที่หดเกร็งไม่ได้ นี่เท่ากับเพิ่มการส่งกระแสประสาทของเส้นใยประสาทรับความรู้สึก หรือเพิ่มโอกาสที่เส้นใยประสาทรับความรู้สึกจะส่งกระแสประสาท เป็นการปรับความไวต่อความยาวกล้ามเนื้อของกระสวยกล้ามเนื้อ แต่ไม่ได้เพิ่มแรงที่กล้ามเนื้อออกอย่างสำคัญ
สรุปแล้วก็คือ กระสวยกล้ามเนื้อส่งข้อมูลความยาวและความเปลี่ยนแปลงความยาวของกล้ามเนื้อ
| 0 | 1 | 2 |
| --- | --- | --- |
|  | เซลล์ประสาทสั่งการแกมมาสถิต | เซลล์ประสาทสั่งการแกมมาพลวัต |
| ส่งปลายประสาทไปยัง | static nuclear bag2 fibers และ nuclear chain fibers | dynamic nuclear bag1 fibers |
| ผลต่อใยประสาทรับความรู้สึก |  เพิ่มระดับการตอบสนองอย่างต่อเนื่องของใยประสาทรับความรู้สึกทั้งสองสำหรับความยาวกล้ามเนื้อทุกขนาด  ลดการตอบสนองแบบพลวัตของใยประสาทรับความรู้สึกปฐมภูมิ  ทำให้ใยประสาทรับความรู้สึกปฐมภูมิไม่หยุดส่งกระแสประสาทเมื่อกล้ามเนื้อเลิกยืดตัว  |  เพิ่มระดับการตอบสนองแบบพลวัตของใยประสาทรับความรู้สึกปฐมภูมิ  ไม่มีผลต่อการตอบสนองของใยประสาทรับความรู้สึกทุติยภูมิ |
| (แมว) ใช้เมื่อ  	 |  ขยับตัวในทุกระดับ  ทำงานเพิ่มเมื่อขยับตัวเร็วขึ้นหรือยากขึ้น  |  ขยับตัวที่เร็วหรือยากโดยตอบสนองมากขึ้นเมื่อเร็วหรือยากขึ้น  ในสถานการณ์ที่ไม่แน่นอน (เช่นคนอุ้ม) |
หน้าที่และการทำงาน > Stretch reflex

ข้อมูลเพิ่มเติม: Stretch reflex
เมื่อกล้ามเนื้อยืด เส้นใยประสาทรับความรู้สึกปฐมภูมิแบบ 1a (type Ia sensory fiber) ของกระสวยกล้ามเนื้อจะตอบสนองต่อทั้งความเปลี่ยนแปลงความยาวของกล้ามเนื้อและอัตราการเปลี่ยนแปลง แล้วส่งข้อมูลนี้ไปยังไขสันหลังคือส่งศักยะงานในอัตราที่เปลี่ยนไป
เช่นเดียวกัน เส้นใยประสาททุติยภูมิแบบ 2 (type II sensory fiber) ตอบสนองต่อความเปลี่ยนแปลงความยาวกล้ามเนื้อ แต่ตอบสนองต่ออัตราการเปลี่ยนแปลงน้อยกว่า แล้วส่งข้อมูลนี้ไปยังไขสันหลัง
สัญญาณนำเข้าจาก 1a ส่งผ่านไซแนปส์เดียว (monosynaptic) ไปยังเซลล์ประสาทสั่งการอัลฟาซึ่งเชื่อมอยู่กับกล้ามเนื้อเดียวกัน (ที่กระสวยกล้ามเนื้ออยู่) และไปยังเซลล์ประสาทสั่งการอัลฟาซึ่งเชื่อมกับกล้ามเนื้ออันออกแรงในทิศทางเดียวกัน (synergist muscle)
เซลล์ประสาทสั่งการทั้งสองก็จะส่งกระแสประสาทไปตามแอกซอนนำออกไปยังเส้นใยกล้ามเนื้อนอกกระสวย (extrafusal muscle fiber) ซึ่งก่อแรงต้านการยืด
นี่เป็นการทำงานของวงรีเฟล็กซ์ (reflex arc) ผ่านไซแนปส์เดียว และสำหรับรีเฟล็กซ์เข่า จะเกิดภายใน 19-24 มิลลิวินาทีหลังการกระตุ้น โดยใช้เวลาเดินทางผ่านระบบประสาทกลาง (คือไขสันหลัง) 0.6-0.9 มิลลิวินาที ที่ว่าผ่านแค่ไซแนปส์เดียวก็เพราะการส่งกระแสประสาทผ่านไซแนปส์หนึ่ง ๆ ต้องใช้เวลาน้อยสุด 0.5 มิลลิวินาที
อนึ่ง สัญญาณนำเข้าจาก 1a ยังส่งผ่านไซแนปส์หลายอัน (polysynaptic) ผ่านอินเตอร์นิวรอนที่เรียกว่า Ia inhibitory interneuron ซึ่งยับยั้งเซลล์ประสาทสั่งการอัลฟาของกล้ามเนื้อปฏิปักษ์ (antagonist muscle) ทำให้กล้ามเนื้อคลายตัว
แม้สัญญาณนำเข้าจากเส้นใยประสาทรับความรู้สึกแบบ 2 ก็ส่งไปยังเซลล์ประสาทสั่งการผ่านไซแนปส์เดียวเช่นกัน แต่มีบทบาทเป็นส่วนน้อยต่อ stretch reflex
ดังนั้น กระสวยกล้ามเนื้อและวงรีเฟล็กซ์ของมันเป็นการป้อนกลับเชิงลบเพื่อรักษาความยาวของกล้ามเนื้อ คือเมื่อกล้ามเนื้อยืด กระสวยก็จะส่งสัญญาณเพิ่มมีผลให้กล้ามเนื้อหดเกร็ง เมื่อกล้ามเนื้อสั้นลงโดยเซลล์ประสาทสั่งการแกมมาไม่ได้เปลี่ยนการส่งกระแสประสาท กระสวยก็จะส่งสัญญาณน้อยลงมีผลให้กล้ามเนื้อคลายตัว
หน้าที่และการทำงาน > การปรับความไวความยาวกล้ามเนื้อ

หน้าที่ของเซลล์ประสาทสั่งการแกมมาไม่ใช่เพื่อเสริมแรงการหดเกร็งของเส้นใยกล้ามเนื้อนอกกระสวย แต่เพื่อปรับความไวของเส้นใยประสาทรับความรู้สึกของกระสวยกล้ามเนื้อต่อการยืดกล้ามเนื้อ
เมื่อเซลล์ประสาทสั่งการแกมมาที่กำลังทำงานปล่อยสารสื่อประสาท acetylcholine ส่วนสุดทั้งสองข้างของเส้นใยกล้ามเนื้อในกระสวยก็จะหดเกร็ง เป็นการยืดส่วนกลางที่หดเกร็งไม่ได้
ซึ่งเปิดช่องไอออนที่ไวการยืดของปลายประสาทรับความรู้สึกที่เชื่อมอยู่ ทำให้ไอออนโซเดียมไหลเข้าในช่องได้
และเพิ่มศักย์พัก (resting potential)
ของปลายประสาท และดังนั้นจึงเพิ่มโอกาสที่เซลล์จะสร้างกระแสประสาท เป็นการเพิ่มความไวการยืดเส้นใยประสาทนำเข้าของกระสวยกล้ามเนื้อ
แม้จะมีคำถามว่า ระบบประสาทส่วนกลางควบคุมเซลล์ประสาทสั่งการแกมมาเช่นไร แต่การบันทึกกระแสประสาทจากเซลล์ประสาทสั่งการแกมมาเมื่อร่างกายเคลื่อนไหวก็เป็นเรื่องยากเพราะมีแอกซอนเล็กมาก
จึงมีทฤษฎีหลายทฤษฎีที่นำเสนออาศัยการบันทึกกระแสประสาทนำเข้าจากกระสวยกล้ามเนื้อ
Alpha-gamma coactivation - ทฤษฎีนี้เสนอว่า เซลล์ประสาทสั่งการแกมมาทำงานขนานกันกับเซลล์ประสาทสั่งการอัลฟาเพื่อให้ใยประสาทนำเข้าของกระสวยดำรงอัตราการส่งกระแสประสาทเมื่อเส้นใยกล้ามเนื้อนอกกระสวยสั้นลง
Fusimotor set - ทฤษฎีนี้เสนอว่า เซลล์ประสาทสั่งการแกมมาจะทำงานขึ้นอยู่กับความแปลกใหม่หรือความยากของสิ่งที่ทำ คือเซลล์ประสาทสั่งการแกมมาแบบสถิต (static) จะทำงานอยู่ตลอดในช่วงที่เคลื่อนไหวเป็นปกติ เช่น การเดิน เทียบกับเซลล์ประสาทสั่งการแกมมาแบบพลวัต (dynamic) ที่มักจะทำงานในช่วงที่ทำสิ่งที่ยากกว่า ซึ่งเพิ่มความไวการยืดของใยประสาทนำเข้า 1a
Fusimotor template of intended movement - การทำงานของเซลล์ประสาทสั่งการแกมมาแบบสถิตเป็น "แม่แบบเวลา" (temporal template) ที่แสดงการหดเกร็งและการคลายตัวของกล้ามเนื้อเดียวกันตามที่ร่างกายต้องการ ส่วนเซลล์ประสาทสั่งการแกมมาแบบพลวัตซึ่งทำงานและหยุดทำงานอย่างฉับพลัน เป็นตัวทำให้ใยประสาทนำเข้าของกระสวยไวต่อการเริ่มยืดกล้ามเนื้อ และดังนั้น จึงไวต่อความแตกต่างกับการเคลื่อนไหวที่ต้องการ
เพราะแอกซอนบีตาส่งเส้นประสาทไปยังเส้นใยกล้ามเนื้อทั้งนอกกระสวยและในกระสวย การส่งกระแสประสาทผ่านทางนี้จึงเป็นเหมือนกับการทำงานร่วมกันของเซลล์ประสาทอัลฟาและแกมมา จริง ๆ แล้วสัตว์มีกระดูกสันหลังที่ซับซ้อนน้อยกว่า เช่น สัตว์สะเทินน้ำสะเทินบก มีแต่เส้นใยประสาทเช่นนี้เท่านั้นสำหรับเส้นใยกล้ามเนื้อในกระสวย นี่ชี้ความสำคัญของการทำงานที่เป็นอิสระกับกันและกันของเซลล์ประสาทสั่งการอัลฟากับแกมมาในสัตว์ที่ซับซ้อนมากกว่า เช่นสัตว์เลี้ยงลูกด้วยนม ซึ่งโดยทฤษฎีทำให้ระบบประสาทสามารถยืดหยุ่นปรับความไวของกระสวยกล้ามเนื้อได้ดีกว่าเมื่อทำกิจที่มีความจำเป็นไม่เหมือนกัน เช่น ดังที่แสดงในตารางที่ผ่านมา อย่างไรก็ดี การควบคุมการทำงานร่วมกันหรือเป็นอิสระจากกันและกันของเซลล์ประสาทสั่งการอัลฟา-แกมมาในมนุษย์ก็ยังไม่ชัดเจน
หน้าที่และการทำงาน > ปัจจัยที่มีผลต่อกระสวยกล้ามเนื้อ

ปัจจัยเหล่านี้มีผลต่อการส่งกระแสประสาทของเซลล์ประสาทสั่งการแกมมา (จึงมีผลต่อกระสวยกล้ามเนื้อ) คือ
กระแสประสาทจากส่วนต่าง ๆ ของสมอง ซึ่งมีผลต่อความไวของกระสวยประสาทและต่อ stretch reflex เพื่อให้ระบบประสาทสามารถรักษาท่าทางของร่างกายได้
ความวิตกกังวล เช่น stretch reflex ที่มีมากเกินในคนไข้
การเคลื่อนไหวที่ไม่ได้คาดหมาย
การกระตุ้นผิวหนัง โดยเฉพาะด้วยตัวกระตุ้นอันตราย ซึ่งทำให้เซลล์ประสาทสั่งการแกมมาส่งกระแสประสาทไปยังกล้ามเนื้อคู้เพิ่มขึ้น กล้ามเนื้อเหยียดลดลง และมีผลตรงกันข้ามที่แขนขาอีกข้างหนึ่ง
Jendrassik maneuver ทำให้รีเฟล็กซ์เข่าแรงขึ้น ซึ่งอาจเป็นเพราะเซลล์ประสาทสั่งการแกมมาส่งกระแสประสาทเพิ่มขึ้นเนื่องจากกระแสประสาทเนื่องกับความรู้สึกจากมือ
พัฒนาการ

เชื่อว่า กระสวยกล้ามเนื้อมีบทบาทจำเป็นต่อพัฒนาการทางการรับความรู้สึก-การเคลื่อนไหว (sensorimotor)
ความสำคัญทางการตรวจรักษา

หลังจากเกิดโรคหลอดเลือดสมองหรือการบาดเจ็บที่ไขสันหลังในมนุษย์ ภาวะกล้ามเนื้อตึงตัว/กระตุก (spastic hypertonia, spastic paralysis) มักจะเกิดคือกล้ามเนื้องอ (flexor muscle) และกล้ามเนื้อเหยียด (extensor muscle) ของขาจะมี stretch reflex ที่ไวเกิน
ซึ่งก่อท่าทาง (posture) ความตึงกล้ามเนื้อ และการหดเกร็งกล้ามเนื้อที่ผิดปกติ
แต่ภาวะกล้ามเนื้อตึงตัวมาก (hypertonia) ก็อาจเป็นผลของเซลล์ประสาทสั่งการอัลฟาและอินเตอร์นิวรอนที่ไวต่อกระแสประสาทนำเข้าแบบ 1a และ 2 (จากกระสวย) เกิน
รูปภาพอื่น ๆ

Muscle spindle
เส้นใยประสาทของเซลล์ประสาทสั่งการแกมมา
เส้นใยประสาทนำเข้า 1a
เส้นใยประสาทของเซลล์ประสาทสั่งการอัลฟา
ผังการทำงานของเซลล์ประสาทสั่งการของกระสวยกล้ามเนื้อ
ดูเพิ่ม

Type Ia sensory fiber
เซลล์ประสาทสั่งการอัลฟา
เซลล์ประสาทสั่งการแกมมา
Intrafusal muscle fiber
Extrafusal muscle fiber
เชิงอรรถ

↑  ดูภาพเคลื่อนที่ที่ Arthur Prochazka's Lab, University of Alberta
↑  -fusal มาจากคำละตินว่า Fusus แปลว่า กระสวย
↑  ไม่เหมือนกับ golgi tendon organ ซึ่งอยู่ต่อเป็นอนุกรมกับเส้นใยกล้ามเนื้อ
↑  5-10 มม.
↑  resting potential เป็นศักย์ไฟฟ้าเสถียรข้ามเยื่อหุ้มเซลล์ของเซลล์ประสาทหรือเซลล์กล้ามเนื้อที่ไม่ได้กระตุ้น
แหล่งข้อมูลอื่น

Muscle Spindles ในหอสมุดแพทยศาสตร์แห่งชาติอเมริกัน สำหรับหัวข้อเนื้อหาทางการแพทย์ (MeSH)
| ด ค กตัวรับความรู้สึก |
| --- | --- |
สัมผัส:  ตัวรับแรงกล  แรงสั่น เม็ดพาชีเนียน  สัมผัสเบา เม็ดรู้สัมผัส  แรงดัน ปลายประสาทเมอร์เกิล  แรงยืด ปลายรัฟฟินี 
ความเจ็บปวด:  ปลายประสาทอิสระ  โนซิเซ็ปเตอร์ 
อุณหภูมิ:  ปลายประสาทรับร้อน 
การรับรู้อากัปกิริยา:  Golgi organ  Muscle spindle Intrafusal muscle fiber  Nuclear chain fiber  Nuclear bag fiber 
อื่น ๆ:  เซลล์ขน  Baroreceptor  ตัวรับรู้สารเคมี 
ภาพจุลทัศน์ของ muscle spindle ให้สีโดย HE stain